คำอธิบายและวิเคราะห์ฐานะการเงิน

ภาพรวมของผลการดำเนินงาน 

บริษัท อีซึ่น เพ้นท์ จำกัด (มหาชน) (“บริษัท”) และบริษัทย่อย ดำเนินกิจการใน 3 ส่วนงานหลัก
คือ 1) ส่วนงานกลุ่มสียานยนต์ 2) ส่วนงานกลุ่มสีอุตสาหกรรมอื่น และ 3) ส่วนงานอื่น ได้แก่
ธุรกิจจำหน่ายและให้บริการเครื่องกรองน้ำ เครื่องกรองอากาศ เป็นต้น

รายได้

ในปี 2554 และปี 2553 รายได้รวมของบริษัทเท่ากับ 715.04 ล้านบาท และ 707.06 ล้านบาท
ตามลำดับ รายได้หลักมาจาก รายได้จากการขายกลุ่มสียานยนต์ และกลุ่มสีอุตสาหกรรมอื่น
บริษัทมีสัดส่วนรายได้จากการขายสีกลุ่มยานยนต์ ต่อรายได้รวม เท่ากับ ร้อยละ 66.82 และร้อยละ
68.22 ตามลำดับ รองลงมาคือ รายได้สีกลุ่มอุตสาหกรรมอื่น ซึ่งมีสัดส่วนต่อรายได้รวม เท่ากับ
ร้อยละ 28.67 และร้อยละ 27.34 ตามลำดับ

[]

รายได้รวมของบริษัทประกอบด้วย

1)  รายได้จากการขายและรับจ้าง จำแนกได้เป็น 3 ส่วนงานหลัก ตามรายละเอียดดังนี้

-   ในกลุ่มยานยนต์ เช่น สีที่นำไปใช้พ่นสีตัวถัง และชิ้นส่วนรถจักรยานยนต์
    ซึ่งรายได้จากกลุ่มสียานยนต์จะผันแปรตามยอดผลิตยานยนต์

-   รายได้จากการขายและรับจ้าง กลุ่มสีอุตสาหกรรมอื่น
    เป็นสีที่นำไปใช้กับกลุ่มอุตสาหกรรมสิ่งพิมพ์ และอุตสาหกรรมเคลือบบรรจุภัณฑ์
    การรับจ้างผลิตกาวอุตสาหกรรม รายได้จากกลุ่มสีอุตสาหกรรมอื่น
    เพิ่มขึ้นตามภาวะอุตสาหกรรมสิ่งพิมพ์ และอุตสาหกรรมอาหารและบรรจุภัณฑ์

-   รายได้จากการขายและรับจ้าง ส่วนงานอื่น ได้แก่ รายได้จากการให้เช่าและบริการ

2)  รายได้อื่นๆ จากการค่าบริการอื่นๆ และการขายทรัพย์สิน กำไรจากอัตราแลกเปลี่ยน
    และดอกเบี้ยรับ

ค่าใช้จ่าย

บริษัทใช้ผงสี เรซิน ตัวทำละลาย และเคมีภัณฑ์อื่นๆ เป็นวัตถุดิบหลักในการผลิต
ซึ่งวัตถุดิบที่เป็นเคมีภัณฑ์จะมีทั้งส่วนที่ผลิตได้ในประเทศและนำเข้าจากต่างประเทศ
ผู้ผลิตในธุรกิจสีอุตสาหกรรมส่วนใหญ่จะใช้วัตถุดิบที่ผลิตในต่างประเทศในอัตรามากกว่าวัตถุดิบที่ผลิตภายในประเทศ
เนื่องจากวัตถุดิบที่ผลิตภายในประเทศส่วนใหญ่ยังมีคุณสมบัติ
และคุณภาพไม่ทัดเทียมกับวัตถุดิบที่ผลิตในต่างประเทศ

ต้นทุนขายและบริการเมื่อเทียบกับรายได้จากการขาย รับจ้าง และรายได้อื่น
(ไม่รวมรายการพิเศษ) มีการเปลี่ยนแปลงอยู่ในระดับร้อยละ 72.00 -73.00 โดยปี 2554
มีอัตราส่วนคิดเป็นร้อยละ 72.18 ของรายได้รวม ทั้งนี้ ราคาต้นทุนวัตถุดิบเคมีภัณฑ์ในระยะที่ผ่านมา
ราคาวัตถุดิบส่วนหนึ่งผันผวนตามราคาน้ำมัน แม้ว่าโดยปกติบริษัทจะเก็บสำรองวัตถุดิบประมาณ 1-3
เดือน เพื่อรักษาความต่อเนื่องของกระบวนการผลิตแล้วก็ตาม
โดยบริษัทยังมีการติดตามความเคลื่อนไหวของราคาอุปสงค์และอุปทานของเคมีภัณฑ์ในตลาดโลกอย่างใกล้ชิด
เพื่อเป็นข้อมูลในการบริหารต้นทุนการผลิต
และเพื่อลดความเสี่ยงจากผลกระทบจากความผันผวนของราคาวัตถุดิบ
ทำให้บริษัทสามารถควบคุมต้นทุนการผลิตในแต่ละคำสั่งซื้อจากลูกค้าได้

 ค่าใช้จ่ายในการขาย บริหาร และค่าตอบแทนผู้บริหารในงบการเงินรวม ในปี 2554 และปี 2553 มีจำนวนเท่ากับ 148.50 ล้านบาท และ 149.32 ล้านบาท ตามลำดับ คิดเป็นอัตราส่วนค่าใช้จ่ายในการขาย บริหาร ต่อรายได้รวมในปี 2554 และปี 2553 เท่ากับร้อยละ 20.72 และร้อยละ 21.08 ตามลำดับ ในปี 2554 บริษัทมีค่าใช้จ่ายหลักเพิ่มขึ้นจากด้านบุคลากร โดยบริษัทมีนโยบายพัฒนาบุคลากรให้มีความรู้ ความสามารถมากขึ้นซึ่งถือเป็นปัจจัยสำคัญในการดำเนินธุรกิจอย่างยั่งยืนของบริษัทในอนาคต

ต้นทุนทางการเงินและภาษี

ในปี 2554 และปี 2553 บริษัทมีต้นทุนทางการเงินเท่ากับ 2.44 ล้านบาท และ 3.48 ล้านบาท
ตามลำดับ คิดเป็นอัตราส่วนค่าใช้จ่ายทางการเงินต่อรายได้รวม เท่ากับ ร้อยละ 0.34 และ
ร้อยละ 0.49 ตามลำดับ
ซึ่งเป็นดอกเบี้ยจ่ายตามสัญญาเช่าซื้อและดอกเบี้ยจ่ายเงินกู้ระยะยาวจากสถาบันการเงิน

สำหรับภาษีเงินได้นิติบุคคล คำนวณภาษีเงินได้ในอัตราร้อยละ 30 สำหรับปี 2554
และในอัตราร้อยละ 25 สำหรับปี 2553 บริษัทชำระภาษีเงินได้นิติบุคคลต่อปี ประมาณร้อยละ
2.20-2.60 ของรายได้รวม ในปี 2554 และปี 2553 มีมูลค่าเท่ากับ 18.33 ล้านบาท และ
15.69 ล้านบาท ตามลำดับ

กำไร

ในปี 2554 และปี 2553 บริษัทมีอัตรากำไรขั้นต้น คิดเป็นร้อยละ 27.08 และร้อยละ 26.01
ของรายได้จากการขาย รับจ้างและบริการ บริษัทมีอัตรากำไรจากการดำเนินงาน คิดเป็นร้อยละ
7.05 และร้อยละ 5.67 ของรายได้จากการขาย รับจ้างและบริการ ตามลำดับ
และบริษัทมีอัตรากำไรสุทธิ คิดเป็นร้อยละ 6.55 และร้อยละ 5.23 ของรายได้รวม

สินทรัพย์รวม

ณ 31 ธันวาคม 2554 บริษัทมีสินทรัพย์รวม จำนวน 712.91 ล้านบาท เพิ่มขึ้นจากปี 2553 จำนวน
8.28 ล้านบาท แบ่งเป็นสินทรัพย์หมุนเวียน จำนวน 345.79 ล้านบาท สินทรัพย์หมุนเวียนหลัก คือ
เงินสดและเงินฝากสถาบันการเงิน ลูกหนี้การค้า สินค้าคงคลัง และแบ่งเป็นสินทรัพย์ถาวร จำนวน
367.12 ล้านบาท สินทรัพย์ถาวรหลัก ได้แก่ ที่ดิน อาคาร เครื่องจักร ยานพาหนะ
เครื่องกรองน้ำให้เช่า เป็นต้น

อัตราส่วนสินทรัพย์หมุนเวียนต่อสินทรัพย์รวมของบริษัทในปี 2554 และปี 2553 คิดเป็นอัตรา 0.49
เท่าและอัตรา 0.47 เท่า ตามลำดับ อัตราส่วนสินทรัพย์ถาวรต่อสินทรัพย์รวมของบริษัทในปี 2554
และปี 2553 คิดเป็นอัตรา 0.51 เท่า และอัตรา 0.53 เท่า ตามลำดับ

ลูกหนี้การค้า

ในปี 2554 บริษัทมีลูกหนี้การค้าและตั๋วเงินรับสุทธิจากค่าเผื่อหนี้สูญจำนวน 110.53 ล้านบาท
คิดเป็นร้อยละ 15.50 ของสินทรัพย์รวม เพิ่มขึ้นจากสิ้นปี 2553 จำนวน 0.21 ล้านบาท
เนื่องจากการรับชำระจากลูกหนี้เร็วขึ้น เมื่อแยกตามอายุของลูกหนี้โดยส่วนใหญ่จะมีอายุลูกหนี้ไม่เกิน
90 วัน ตามเครดิตเทอม รายละเอียดอายุของลูกหนี้จะสามารถแยกได้ดังนี้

[]

ทั้งนี้ บริษัทมีนโยบายในการตั้งค่าเผื่อหนี้สูญจากลูกหนี้ที่คาดว่าไม่สามารถเรียกเก็บได้
และมีอายุลูกหนี้การค้าเกิน 1 ปี ซึ่งในปี 2554 บริษัทมีการตั้งค่าเผื่อหนี้สงสัยจะสูญ จำนวน 0.40
ล้านบาท

สินค้าคงเหลือ

บริษัทประกอบธุรกิจผลิตสีอุตสาหกรรมตามคำสั่งซื้อของลูกค้า ซึ่งจะมีความแตกต่างกันในแต่ละราย
อีกทั้งลักษณะของสินค้าจะแตกต่างกันตามสิทธิที่บริษัทได้รับอนุญาตใช้ในการผลิตสี ดังนั้น
ก่อนการผลิตสินค้าบริษัทจะมีการวางแผนโดยให้สอดคล้องกับแผนการผลิตสินค้าประจำปีของลูกค้า
บริษัทจึงผลิตสีในปริมาณที่เท่ากับความต้องการของลูกค้าในการสั่งซื้อแต่ละคราวและอาจมีการผลิตสีสำรองเพียงบางส่วนเท่านั้น
สีอุตสาหกรรมที่ผ่านกระบวนการผลิตแล้วของบริษัท จะมีอายุการใช้ไม่เกิน 1 ปี อย่างไรก็ตาม
หากบริษัทมีสินค้าค้างสต็อก บริษัทจะดำเนินการตามนโยบายในการจัดการสินค้าค้างสต็อก
และบริษัทมีการตั้งค่าเผื่อการลดลงของสินค้าเมื่อสินค้าคงคลังหมดอายุแล้ว 1 ปี โดยปี 2554 และปี
2553 บริษัทมีการตั้งค่าเผื่อการลดมูลค่าสินค้าเท่ากับ 0.42 ล้านบาท และ 0.45 ล้านบาท
ตามลำดับ

สภาพคล่อง

ณ 31 ธันวาคม 2554 บริษัทมีกระแสเงินสดสุทธิ 61.04 ล้านบาท
เป็นกระแสเงินสดการดำเนินงานได้มา เท่ากับ 75.40 ล้านบาท ซึ่งมาจากการดำเนินงานปกติ
เพิ่มขึ้นจากปีก่อนหน้าเนื่องจากปี 2553 มีการใช้เงินลงทุนในสินค้าคงคลัง ได้แก่ สินค้าสำเร็จรูป
และวัตถุดิบ

กระแสเงินสดในกิจกรรมลงทุนได้มา เท่ากับ 7.78 ล้านบาท
เพิ่มขึ้นจากปีก่อนหน้าเนื่องจากมีการไถ่ถอนเงินลงทุนในตั๋วสัญญาแลกเงินที่หมดอายุ
และเปลี่ยนรูปเป็นเงินฝากธนาคาร

กระแสเงินสดในกิจกรรมจัดหาเงินใช้ไป 28.89 ล้านบาท
ซึ่งเป็นผลสุทธิมาจากเงินรับจากการแปลงใบสำคัญแสดงสิทธิที่จะซื้อหุ้นสามัญ
และใช้ไปในการจ่ายเงินปันผล และจ่ายเงินกู้ระยะยาว

ผลต่างจากการแปลงค่างบการเงินในต่างประเทศเพิ่มขึ้น 6.75 ล้านบาท
เมื่อรวมกระแสเงินสดสุทธิ และเงินสดต้นงวดแล้ว บริษัทมีเงินสดเท่ากับ 161.70 ล้านบาท

แหล่งที่มาของเงินทุน

เมื่อพิจารณาความเหมาะสมของโครงสร้างเงินทุน ในช่วงปี 2554 และปี 2553
บริษัทและบริษัทย่อยมีอัตราส่วนหนี้สินรวมต่อส่วนของผู้ถือหุ้นเท่ากับ 0.29 เท่า และ 0.47 เท่า
ตามลำดับ จะเห็นว่า บริษัทมีอัตราส่วนหนี้สินต่อส่วนของผู้ถือหุ้นลดลงจากปีก่อนหน้า
เนื่องจากบริษัทชำระเงินกู้ระยะยาว ทำให้หนี้สินลดลง และผู้ถือหุ้นมีการแปลงใบสำคัญแสดงสิทธิ
ทำให้ส่วนของผู้ถือหุ้นเพิ่มขึ้น

ส่วนของผู้ถือหุ้น

บริษัทมีทุนจดทะเบียนจำนวน 307,000,000 ล้านบาท
ในจำนวนนี้มีทุนจดทะเบียนเพื่อรองรับการใช้สิทธิใบสำคัญแสดงสิทธิของผู้ถือหุ้นเดิมจำนวน
100,000,000 หน่วย และรองรับการใช้สิทธิใบสำคัญแสดงสิทธิของกรรมการ ผู้บริหาร
(ซึ่งมิได้ดำรงตำแหน่งกรรมการ) พนักงาน และที่ปรึกษาของบริษัท จำนวน 7,000,000 หน่วย

ณ วันที่ 31 ธันวาคม 2554 บริษัทมีทุนจดทะเบียนชำระแล้วจำนวน 306,076,629 บาท
เพิ่มขึ้นจากปีก่อนหน้า เนื่องจากผู้ถือหุ้นมีการแปลงใบสำคัญแสดงสิทธิ แบ่งเป็นหุ้นสามัญจำนวน
306,076,629 หุ้น มูลค่าที่ตราไว้หุ้นละ 1 บาท
ทั้งนี้บริษัทมีหุ้นคงเหลือจากการจัดไว้เพื่อรองรับการแปลงสภาพใบสำคัญแสดงสิทธิจำนวน 923,359
หุ้น แบ่งออกเป็นใบสำคัญแสดงสิทธิของกรรมการ ผู้บริหาร (ซึ่งมิได้ดำรงตำแหน่งกรรมการ)
พนักงานและที่ปรึกษาของบริษัทที่ไม่ได้แปลงสภาพจำนวน 550,603 หน่วย
และใบสำคัญแสดงสิทธิของผู้ถือหุ้นเดิมที่ไม่ได้แปลงสภาพจำนวน 372,756 หน่วย
ซึ่งใบสำคัญแสดงสิทธิทั้งหมดได้สิ้นสภาพแล้วเมื่อวันที่ 26 กุมภาพันธ์ 2553 และ วันที่ 26 เมษายน
2554 ตามลำดับ ซึ่งบริษัทจะดำเนินการลดทุนจดทะเบียนต่อไป

ณ วันที่ 31 ธันวาคม 2554 บริษัทมีหุ้นสามัญที่ซื้อคืนจำนวน 20,182,600 หุ้น คิดเป็นร้อยละ 6.59
ของหุ้นที่จำหน่ายแล้วทั้งหมด มูลค่าเท่ากับ 39.58 ล้านบาท
ตามโครงการซื้อหุ้นคืนเพื่อการบริหารการเงินสำหรับสภาพคล่องส่วนเกิน
โดยซื้อหุ้นในตลาดหลักทรัพย์แห่งประเทศไทยตั้งแต่วันที่ 28 สิงหาคม 2551 ถึงวันที่ 28 กุมภาพันธ์
2552 และบริษัทได้จัดสรรกำไรสะสมเป็นสำรองสำหรับหุ้นซื้อคืนเต็มจำนวนแล้ว และเมื่อ 15
สิงหาคม 2554 ที่ประชุมคณะกรรมการบริษัทมีมติอนุมัติการขายหุ้นทุนซื้อคืน
โดยสิ้นสุดระยะเวลาขายหุ้นทุนซื้อคืนในวันที่ 27 กุมภาพันธ์ 2555
และให้ลดทุนในกรณีที่ขายหุ้นทุนซื้อคืนไม่หมด

หนี้สิน

ณ วันที่ 31 ธันวาคม 2554 และ 2553 บริษัทมีหนี้สินรวมทั้งสิ้น 159.84 ล้านบาท และ 224.89
ล้านบาท ตามลำดับ โดยแบ่งเป็นหนี้สินระยะสั้น 145.69 ล้านบาท และ 167.15 ล้านบาท
ตามลำดับ ในจำนวนนี้ส่วนใหญ่เป็นเจ้าหนี้การค้า รองลงมา คือ เงินกู้ยืมระยะยาวที่ครบกำหนดใน
1 ปี สำหรับหนี้สินระยะยาวจำนวนทั้งสิ้น 14.15 ล้านบาท และ 57.73 ล้านบาท ตามลำดับ
ในจำนวนนี้ส่วนใหญ่เป็นภาระผูกพันตามโครงการผลประโยชน์พนักงาน

เงินกู้ยืมจากสถาบันการเงิน จำนวน 7.54 ล้านบาท และ 76.58 ล้านบาท ตามลำดับ
ซึ่งเป็นเงินกู้ยืมระยะยาวจากธนาคาร โดยจำนวนนี้แบ่งเป็น ส่วนที่ถึงกำหนดชำระภายในหนึ่งปี
จำนวน 7.54 ล้านบาท และ 20.04 ล้านบาท ตามลำดับ ทั้งนี้
บริษัทมีวงเงินกู้ยืมระยะสั้นจากสถาบันการเงินซึ่งยังไม่มีการเบิกใช้ ได้แก่ วงเงินเบิกเกินบัญชี
วงเงินตั๋วสัญญาใช้เงิน วงเงินค้ำประกันสัญญา วงเงิน L/C, T/R และวงเงิน Forward
contract

ค่าตอบแทนของผู้สอบบัญชี

บริษัทและบริษัทย่อยจ่ายค่าตอบแทนการสอบบัญชีในรอบปีบัญชี 2554 และรอบปีบัญชี 2553 จำนวน
0.93 ล้านบาท และ 0.92 ล้านบาท ตามลำดับ ทั้งนี้ ในปี 2554 และ 2553
บริษัทและบริษัทย่อยไม่มีค่าบริการอื่น (Non audit services) ที่ต้องชำระให้แก่ผู้สอบบัญชี
สำนักงานสอบบัญชีที่ผู้สอบบัญชีสังกัดแต่อย่างใด

ปัจจัยที่อาจมีผลกระทบต่อฐานะการเงินหรือผลการดำเนินงานในอนาคต

โครงการขยายธุรกิจซึ่งบริษัทได้จัดตั้งบริษัท อีซึ่น อุไร เพ้นท์ จำกัด
เพื่อดำเนินธุรกิจผลิตและจำหน่ายสีอุตสาหกรรมในประเทศเวียดนาม และบริษัทได้จัดตั้ง บริษัท
ไบร์ท บลู วอเตอร์ คอร์ปอเรชั่น จำกัด เพื่อดำเนินธุรกิจจำหน่ายและให้บริการเครื่องกรองน้ำ
เครื่องผลิตน้ำดื่ม และเครื่องกรองอากาศ โครงการดังกล่าวจะใช้เงินลงทุนในการสร้างโรงงาน
อาคารสำนักงาน-คลังสินค้า ซื้อเครื่องจักร เครื่องมือตรวจสอบ เครื่องมือที่ใช้ในการวิจัยและพัฒนา
และสินค้าคงคลัง เป็นต้น ทำให้สินทรัพย์ของบริษัทในภาพรวมเพิ่มขึ้น
และส่งผลให้มีค่าเสื่อมราคาสินทรัพย์จากสิ่งปลูกสร้างและอุปกรณ์ที่เพิ่มขึ้น
จึงอาจส่งผลกระทบต่อกำไรสุทธิของบริษัทได้

งบแสดงฐานะการเงินรวม ณ วันที่ 31 ธันวาคม 2552-2554

[]

งบกำไรขาดทุนรวม สำหรับปีสิ้นสุด วันที่ 31 ธันวาคม 2552-2554

[]หมายเหตุ ในปี 2552 บริษัทมีรายได้จากการจำหน่ายฐานข้อมูลลูกค้าและการตลาด เท่ากับ
49.65 ล้านบาท จากขายธุรกิจจำหน่ายสีพ่นรถจักรยานยนต์ของ บริษัท นอฟ (ประเทศไทย) จำกัด
(“NTL”) ให้แก่บริษัท บีเอเอสเอฟ (ไทย) จำกัด (“BTL”)
ซึ่งเป็นรายการที่เกิดขึ้นครั้งเดียวจากการปรับโครงสร้างธุรกิจ

งบกระแสเงินสดรวม สำหรับปีสิ้นสุด วันที่ 31 ธันวาคม 2552-2554

[]

อัตราส่วนทางการเงิน สำหรับปีสิ้นสุด วันที่ 31 ธันวาคม 2552-2554

[]หมายเหตุ * อัตรากำไรสุทธิ = กำไรสุทธิ (ส่วนที่เป็นของผู้ถือหุ้นใหญ่)/
รายได้รวมส่วนแบ่งกำไรจากเงินลงทุนในบริษัทร่วม